‘UFM’โบกมือลาตลาดหุ้น
&nbsp;
21 ส.ค. 2554

กลุ่มศรีกรุงฯตั้งโต๊ะรับซื้อ8บ. มาร์เก็ตแคปหายวับ3.1พันล
.โพสต์ทูเดย์ — UFM ถอนหุ้นพ้นตลาดหลักทรัพย์ ผู้ถือหุ้นใหญ่ตั้งโต๊ะรับซื้อ 81 บาท อ้างหุ้นสภาพคล่องต่ำขาดคุณสมบัติของตลาด ต้นทุนเยอะ ฉุดมาร์เก็ตแคปหายกว่า 3,000 ล้านบาท 
นายเสถียร อาชวนิยุต กรรมการรองผู้อำนวยการ บริษัท ยูไนเต็ดฟลาวมิลล์ (UFM) เปิดเผยว่า คณะกรรมการบริษัทมีมติให้เพิกถอนหุ้นออกจากตลาดหลักทรัพย์โดยสมัครใจ เนื่องจากบริษัท เอ็มซี เบเคอรี่ ซึ่งเป็นผู้ถือหุ้นใหญ่ เห็นว่าการซื้อขายหุ้นในปัจจุบันมีสภาพคล่องต่ำ รวมทั้งสัดส่วนการถือหุ้นของรายย่อยเท่ากับ 11.64% ของทุนชำระแล้ว ซึ่งต่ำกว่าเกณฑ์ที่ตลาดหลักทรัพย์กำหนดไว้ 15% และการอยู่ในตลาดหุ้นทำให้บริษัทมีภาระค่าใช้จ่าย รวมถึงการปฏิบัติเพื่อให้เป็นไปตามกฎระเบียบของทางการ
การเพิกถอนหุ้นครั้งนี้ เอ็มซี เบเคอรี่ จะเป็นผู้ทำคำเสนอซื้อหุ้นทั้งหมดของ UFM ราคาหุ้นละ 81 บาท ภายใต้เงื่อนไขที่ประชุมวิสามัญผู้ถือหุ้นอนุมัติให้เพิกถอนหุ้นด้วยคะแนนเสียงไม่น้อยกว่า 75% ของทุนชำระแล้ว และไม่มีผู้คัดค้านเกิน 10% 
สำหรับ UFM เป็นหลักทรัพย์จดทะเบียนในตลาดหลักทรัพย์ ตั้งแต่วันที่ 29 ธ.ค. 2521 หรือเกือบ 32 ปีที่ผ่านมา ปัจจุบันมีทุนชำระแล้วทั้งหมด 400 ล้านบาท โครงสร้างผู้ถือหุ้นใหญ่กว่า 50% เป็นกลุ่มของศรีกรุงวัฒนา 
นายเสถียร กล่าวว่า การเพิกถอนหุ้นเป็นการตัดสินใจของกลุ่มศรีกรุง ผู้ถือหุ้นใหญ่ นอกจากเห็นปัญหาหุ้นขาดสภาพคล่องแล้ว ยังเห็นว่าไม่ได้ประโยชน์จากการอยู่ในตลาดหุ้น โดยเฉพาะการระดมทุนผ่านตลาดหลักทรัพย์ ซึ่งช่วงหลังเข้าจดทะเบียนในตลาดหลักทรัพย์ 20 ปี ไม่มีการเพิ่มทุนขยายงาน สาเหตุหนึ่งนักลงทุนไม่ให้ความสนใจหุ้น และบริษัทมีสภาพคล่องเงินสดจากการดำเนินงานกลับมาซื้อวัตถุดิบทัน
ช่วง 56 ปีที่ผ่านมา UFM ไม่ได้จ่ายเงินปันผลให้กับผู้ถือหุ้น เนื่องจากต้องชำระคืนหนี้ให้กับบรรษัทบริหารสินทรัพย์ไทย (บสท.) แต่หลังจากชำระหนี้เงินต้นคืนทั้งหมดในปี 2552 จึงได้รับยกเว้นดอกเบี้ยทั้งหมดกว่า 600 ล้านบาท โอนกลับมาเป็นกำไร และบางส่วนเป็นกำไรจากการดำเนินงาน ทำให้ปีที่ผ่านมามีกำไรสุทธิ 872 ล้านบาท และสามารถจ่ายเงินปันผลได้ตั้งแต่ผลดำเนินงานปี 2553
สำหรับ UFM เป็นผู้ผลิตแป้งสาลีรายใหญ่สุดของประเทศ มีส่วนแบ่งตลาด (มาร์เก็ตแชร์ 35% หรือ 2,000 ล้านบาท จากตลาดรวม 5,000 ล้านบาท)
ด้านราคาหุ้น UFM ปิดที่ 78.50 บาท ร่วง 4.25 บาท มูลค่าตลาดรวม (มาร์เก็ตแคป) 3,140 ล้านบาท